«Everybody must get stoned»

Bob Dylan, 1966

NEW YORK (Dagsavisen): I delstaten Colorado i USA kan du nå kjøpe hasj på omtrent samme måte som du kjøper en flaske vin. Du må vise legitimasjon og være over 21 år, som også er aldersgrensen for kjøp av alkohol. Hvis du bor i Colorado kan du kjøpe 28 gram av gangen. Hvis du kommer langveis fra, har du bare lov til å kjøpe sju gram. I tillegg til den vanlige salgsskatten på ti prosent, har delstaten innført 15 prosent skatt på produksjon av cannabis, som er det det heter på offisielt språk.

Colorado forventer 150 millioner dollar i skatteinntekter fra salg av cannabis i løpet av 2014. Etter at kjøp og salg av cannabis ble lov 1. januar i år, er det ikke registrert noen økning i voldsepisoder eller annen kriminalitet i delstaten.

Sammen med delstaten Washington på USAs vestkyst, leder Colorado an en trend som er synlig over hele USA. Amerikanernes holdning til hasj er i ferd med å endres. 25 delstater har allerede vedtatt legalisering av cannabis til medisinsk bruk. Flere delstater vil følge etter. Et klart flertall av amerikanere støtter nå full legalisering.

Vi ser samme trend i flere land, både i Latin-Amerika og Europa. I fjor ble Uruguay første land i verden med statlig styrt produksjon og distribusjon av cannabis. Portugal avkriminaliserte både kokain og cannabis for mange år siden, mens Spania har åpnet for et system av cannabis-kooperativer. Selv tyskerne vurderer å avkriminalisere bruken.

Det er mange årsaker til den nye tilnærmingen. Viktigst er kanskje at forbudet ikke fungerer. I mange land i Latin-Amerika kjenner befolkningen narkotikakrigen på kroppen. Narkotikakartellenes rivalisering har gitt rundt 80.000 drepte i Mexico de siste åtte årene, mens smuglerruten fra Colombia gjennom Mellom-Amerika har gitt noen av verdens voldeligste byer. Også i USA koster den såkalte krigen mot narkotika mer enn den smaker. Med verdens største fengselsbefolkning, både i absolutte og relative tall, og med vedvarende høyt narkotikaforbruk, er det få åpenbare seirer å vise til.

Helsemessig er den tøffe cannabis-politikken også vanskelig å forsvare. Fordi cannabis fortsatt er ulovlig de fleste steder, er forskningen på plantens fordeler og ulemper relativt begrenset. Det er uansett et rusmiddel og ikke helt harmløst, spesielt ikke for barn og unge. Det er likevel bred enighet blant rusforskere om at cannabis er mindre skadelig enn alkohol, og mindre avhengighetsskapende enn tobakk.

Hadde verden blitt introdusert til cannabis og alkohol i dag, tror mange rusforskere det ville vært alkohol, ikke cannabis, som ville blitt kriminalisert.

I Norge straffes fortsatt salg av hasj knallhardt. Det er sløsing med både menneskeliv og ressurser, skrev professor Willy Pedersen i en kronikk i Aftenposten påskeaften. Pedersen viser til en straffesak før jul i fjor, der hovedtiltalte i en rettssak om smugling av hasj ble dømt til hele 17 års fengsel. Det er ekstremt strengt i forhold til Norges straffesystem der drap ofte ikke gir mer enn ti år, og der grov voldtekt ofte straffes med halvparten.

Willy Pedersen har tidligere gått inn for å regulere cannabis i Norge på lik linje med Colorado og Washington i USA. Regulering er å gå et hakk lenger enn avkriminalisering, men argumentet om å selge cannabis under ordnede forhold har vært effektivt i folkeavstemningene i USA. Regulering fungerer beroligende for bekymrede borgere og har som mål å normalisere bruken på lik linje med alkohol. Av Colorado og Washingtons nye skatteinntekter fra salg av cannabis, går rundt en tredjedel til henholdsvis utdanning og helse.

USAs såkalte krig mot narkotika er ennå ikke over. Fortsatt sendes ungdom i fengsel i årevis for salg av få gram narkotika. USAs føderale myndigheter viser ingen tegn til å legalisere hasj med det første. Det er likevel flere tegn på at den feilslåtte krigen Richard Nixon erklærte i 1971 er i ferd med å avvikles. USAs statsadvokat Eric Holder har erklært en nedskalering av myndighetenes bruk av obligatorisk skyhøye straffer for narkotikarelatert kriminalitet. Barack Obama sa nylig i et intervju at han selv ikke tror hasj er mer skadelig enn alkohol, og at han selv har røyket hasj. Denne uka lovte Obama omfattende straffereduksjon for straffedømte som soner lange straffer på grunn av ikkevoldelige­ narkotikarelaterte lovbrudd.

Produksjon, kjøp og salg av hasj er fortsatt ulovlig ifølge USAs føderale myndigheter. Men delstatene er utålmodige. Bevegelsen for legalisering er sterk. Det er liten tvil om at andre delstater etter hvert vil følge Colorado og Washington, som begge legaliserte og regulerte cannabis etter folkeavstemninger i fjor høst. Alt tyder på at flere kommer etter, og det raskt.

Også i Norge er vi nødt til å ta debatten. Vi kan begynne med å senke straffenivået.